Katarina Ammitzbøll (KF), 2022-05-11:
Med den udviklingspolitiske redegørelse er den danske udviklingspolitik blevet mere tilgængelig for borgerne.
Det er i højere grad end før muligt at føre en demokratisk samtale om den danske udviklingspolitik.
Det bliver nemmere for danske ngo'er og interessenter at tilgå politikken.
Det er meget positivt.
Vi er glade for, at vi har fået den her redegørelsesdebat, og jeg vil også bruge anledningen her til at takke for det gode samarbejde med ordførerne på tværs af partierne.
Samtalen er nu i fuld gang.
I løbet af disse dage afholdes debatarrangementer om redegørelsen.
Jeg håber, at ministeren nu vil være lydhør over for ngo'erne og borgernes synspunkter og deltage i den demokratiske dialog om dansk udviklingspolitik med udgangspunkt i denne redegørelse.
Som sagt sætter vi i Det Konservative Folkeparti stor pris på redegørelsen om den udviklingspolitiske strategi, så vi åbent kan drøfte udviklingspolitik, også bredt i forhold til hvordan den hænger sammen, hvad angår udenrigs- og sikkerhedspolitik; hvordan det spiller ind i hele den komplekse verden – man kan ikke sige verdens orden , for der er ikke meget orden lige nu – vi står i.
I redegørelsen er der mange positive toner, men toner er ikke nok for at give en god melodi.
Der er mange gode hensigtserklæringer, tilsagn.
Der nævnes vigtigheden af klima, demokratikamp, god regeringsførelse, samarbejde med lokale og internationale parter og det private erhvervsliv som afgørende vækstskabere.
Men der savnes noget konkret information om, hvad budgetterne er.
Hvad er det egentlig, der ligger bag ved de forskellige prioriteringer?
Jeg savner også i den udviklingspolitiske redegørelse, at man mere beskriver den historiske indsats fra ngo'er og partnerskaber, som den danske bistand står på skuldrene af.
Der er f.eks. hele SRSR-dagsordenen, som Danmark har haft og har en stærk position i forhold til.
Det gælder også, hvordan lokal forankring har været sikret, og hvordan bistanden er agil og har været omskiftelig, fordi vi har nogle gode redskaber, og fordi vi også har nogle ngo'er, der er enormt omstillingsparate.
Det har vi set både i Afghanistan og i Sahel, men vi har også set, hvordan de sandelig griber den grønne dagsorden.
Det internationale samarbejde er vigtigt, særlig for et lille land som Danmark, altså at vi placerer os godt internationalt.
Det klinger en lille smule hult i forhold til de konkrete forpligtelser og også det totale fravær af verdensmålene, som til min store undren mangler som pejlemærke og ramme for det internationale udviklingssamarbejde.
Hvor er de henne?
Det er ellers noget, som Danmark jo bryster sig af at være på forkant med.
Der er også den mere langsigtede indsats for unges uddannelse og inddragelse.
Der er noget om et ungepanel, der er nogle tiltag, men hvad er det, vi kan gøre med de unge?
Det er altså størstedelen af befolkningen i skrøbelige og udviklingsramte lande.
Uddannelse er et grundlæggende fundament, det har vi også hørt fra tidligere ordførere, for at skabe aktive borgere, der kan skabe gode liv og fremtidsmuligheder for sig selv og deres familier.
Det er også vigtigt at få den uddannelse og oplysning for at deltage aktivt i den demokratiske samtale, lige så vel som vi gør det i Danmark.
I mange udviklingslande er uddannelser meget svært tilgængelige, især for piger.
De afslutter deres skolegang alt for tidligt.
Covid-19-pandemien satte virkelig også en stor begrænsning for uddannelse, fordi en milliard blev hjemsendt.
Vi mener jo, at vi her fra Danmark savner noget, nemlig at der står mere om opbygningen af velfungerende, modstandsdygtige offentlige uddannelsessystemer og også om det partnerskab, som vi har mødtes med flere gange her i Danmark, bl.a. Global Partnership for Education – og hvordan er det, at det placerer os både i forhold til at opbygge en ordentlig forvaltning, men også at skabe fremtidige muligheder for de unge?
Det er vigtigt med demokrati og rettigheder.
Danmark skal gå forrest.
Det blev vi sådan set ret enige om, da vi sad der og diskuterede det.
Og det er meget vigtigt for De Konservative, det er meget vigtigt for mig.
Det er helt afgørende for good governance eller forvaltning, robuste skattesystemer, demokrati og vækst i udviklingslandene, at vi får samling på det, at vi får rammerne på plads.
Men der er lidt mere drypvise og lidt mere usammenhængende eksempler.
Man har afsat 25 kr. til skattemæssig og finansiel gouvernancestøtte, det såkaldte Addis Ababa-initiativ.
Det er ikke meget.
Der er noget om en techdemokratikonference, men hvad bidrager den til?
Der har været hjælp til evakuering af menneskerettighedsforkæmpere i fire lande, men hvad gør de organisationer, og hvad har man lavet der?